Шатенов Бактыбек Касымбекович

(1962-ж. т., Ысыккөл району) - ырчы, комузчу, кыл кыякчы, темир, жыгач ооз комузчу, чоорчу.

 1970-78-ж. Кыргыз мамлекеттик М. Күрөңкеев атындагы музыкалык-хореографиялык окуу жайынын кыл кыяк классында окуган.
 Кыргыз мамлекеттик Б. Бейшеналиева атындагы искусство институтун 1989-ж. бүтүрөт да, Кыргыз улуттук академиялык Т. Сатылганов атындагы «Камбаркан» этнографиялык-фольклордук ансамблинде ырчы, кылкыякчы, комузчу, темир, жыгач ооз комузчу, чоорчу болуп иштейт.
 Комузда Карамолдонун, Ыбырайдын, Атайдын ж. б. күүлөрүн чертет, кылкыякта Муратаалынын, Саиддин жана элдик күүлөрдү тартат.
 Темир, жыгач ооз комуздарда элдик «Селкин-чек», «Турумтай», «Күкүк», А. Байбатыровдун «Тагылдыр тоо» аттуу ж.б. күүлөрдү кагат.
 Чоордо Асанбай Каримовдун «Ак куунун учушу»,«Даткайым», «Арман» ж. б. Күүлөрүн тартат.
 Комуздун, кыл кыяктын кош-тоосунда Атайдын «Ой, булбул»,«Күйдүм чок», «Гүл», «Эсимде», Му-санын «Кыздар ай», «Арпанын Ала-тоосунан», «Даанышман» аттуу ж. б. ырларды түпкү нускаларынан алыстабай, авторлордун өзүндөй чоң чыгармачылык эргүү менен аткарат.

Эки жолу жылдын мыкты ырчысы (1998-2002)деген ардактуу наамды, 2001-ж. А.Огонбаевдин туулган күнүнүн 100 жылдыгына арналган эл аралык «Талас таңшыйт» фестивалында Гран-прини утуп алган.
 «Камбаркан» тобу менен Түркияда, Германияда, Японияда, АКШда, Англияда, Малайзияда, Италияда, ж. б. гастролдо болду.

Эл аралык сыйлыктын лауреаты.

Колдонулган адабияттар
Алагушов, Балбай. Кыргыз музыкасы: Энциклопедиялык окуу куралы / Башкы редактору Үсөн Асанов. – Бишкек: Мамлекеттик тил жана энциклопедия борбору, 2004. – 400 бет. -ISBN 9967-14-016-X.
Категория:Музыка